በአማራ ክልል ላልተጠናቀቁ መንገዶች 1 ነጥብ 5 ቢሊዮን ብር ተጠየቀ
አዲስ አበባ፡- በአማራ ክልል ላልተጠናቀቁ 39 የመንገድ ፕሮጀክቶች ማስፈጸሚያ 1 ነጥብ 5 ቢሊዮን ብር ለክልሉ መንግሥት ጥያቄ ማቅረቡን የአማራ ክልል የመንገድ ትራንስፖርት ቢሮ አስታወቀ። በአማራ ብሔራዊ ክልላዊ መንግሥት የመንገድ ትራንስፖርት ቢሮ የኮንስትራክሽን ኮንትራት አስተዳደር ዳይሬክተር አቶ ዳውድ ሙሃባ በተለይ ለአዲስ ዘመን እንደገለጹት፣ በክልል አቅም ከሚሰሩ መንገዶች መካከል ቀደም ባሉ ዓመታት የተጀመሩ 39 ፕሮጀክቶች ባለመጠናቀቃቸው ወደሚቀጥለው በጀት ተሸጋግረዋል። በመሆኑም መንገዶቹን ለማጠናቀቅ 1 ነጥብ 5 ቢሊዮን ብር እንደሚያስፈልግ ለክልሉ መንግሥት ጥያቄ ቀርቧል። እንደ አቶ ዳውድ ገለጻ፤ ካልተጠናቀቁ ፕሮጀክቶች መካከል ከቋራ-ጭልጋ አይከል የሚደርሰው የ160 ኪሎ ሜትር የአስፓልት መንገድ አንዱ ነው። መንገዱ ከተጀመረ ሶስት ዓመታት ቢሆነውም እስከአሁን የተሰራው 30 ኪሎ ሜትር የሚደርሰው ነው። ሌላው ካልተጠናቀቁ መንገዶች መካከል የሚገኘው ከሁለት ዓመት በፊት ተጀምሮ 15 ኪሎ ሜትሩ ብቻ የተሰራውና ከዋግ ኽምራ- ሰሀላ-ጠለምት የሚዘልቀው የ260 ኪሎሜትር መንገድ ይገኝበታል። ለመንገድ ፕሮጀክቶቹ ማጠናቀቂያ
የሚሆነውን በጀት ጥያቄ
ከክልሉ በጀት ክፍፍል
ጋር ተያይዞ በቅርቡ
ውሳኔ እንደሚያገኝ የተናገሩት
አቶ ዳውድ፤ ለአዲስ
የመንገድ ፕሮጀክቶች ደግሞ
የሚመደበው በጀት መጠኑ
ስላልታወቀ አዳዲስ ፕሮጀክቶች
ላይ ምንም መረጃ
እንደሌላቸው ገልጸዋል።  የክልሉን የመንገድ ግንባታ አቅም የገለጹት አቶ ዳውድ ፤ የአማራ ክልል የመንገድ ትራንስፖርት ቢሮ የሚይዛቸው የመንገድ ፕሮጀክቶች የሚሰራው በክልሉ የመንገድ ሥራዎች ኤጀንሲ መሆኑን አስታውሰዋል። የበጀት እጥረት በመኖሩ ለእያንዳንዱ ፕሮጀክት በየዓመቱ በሚቀመጥ በጀት ሥራው ተከፋፍሎ እንደየመንገዱ አስቸጋሪነት ሲሰራ መቆየቱን ጠቁመዋል። በመሆኑም በእያንዳንዱ ፕሮጀክቶች ላይ በዓመት ከሰባት እስከ አስር ኪሎ ሜትሮች ግንባታ የማድረግ አቅም እንዳለ ተናግረዋል። በመሆኑም ከቋራ የሚነሳውንም ሆነ ከዋግ ኽምራ የሚጀምረውን የመንገድ ፕሮጀክቶች ለማጠናቀቅ ረጅም ዓመት መውሰዱ እንደማይቀር ገልጸዋል። ከክልሉ የመንገድ ግንባታ አቅም አንጻር ረጅም ኪሎ ሜትር የያዙ ፕሮጀክቶችን የፌዴራል መንግሥት እስኪይዛቸው መጠበቅ የአካባቢውን ህዝብ የበለጠ ስለሚጎዳው በክልሉ አቅም ለመገንባት ጥረት እየተደረገ መሆኑን አስረድተዋል። የአማራ ክልል የመንገድ ትራንስፖርት ቢሮ መረጃ እንደሚያመለክተው፤ በክልሉ በ2011 በጀት ዓመት ከተሰሩ የመንገድ ፕሮጀክቶች መካከል 10 ፕሮጀክቶች ተጠናቀዋል።ከተጠናቀቁት መካከልም ከውጫሌ – ግሸን ማርያም የሚደርሰው የ67 ኪሎ ሜትር መንገድ፣ ከአሁን ተገኝ – ሰቆሎ የተገነባው ከ30 ኪሎ ሜትር በላይ መንገድ ይገኙበታል። በተጠናቀቀው በጀት ዓመት ለመንገድ እና ድልድይ ግንባታዎች አንድ ቢሊዮን ብር በጀት ተይዞ ሥራዎች ተከናውነዋል።አዲስ ዘመን ሀምሌ 20/2011 